S. Janiš, poslanec: (2004-09-22):
Položme si otázku, či sú a ak sú, pre koho sú rovnaké pravidlá hry, tvrdšie pravidlá hry pre všetkých poskytovateľov škodlivé, nedajbože, nebezpečné. Pre pacientov určite nie. Spýtajme sa pacientov, či sú spokojní so súčasným stavom, či sú spokojní s tým, že kým sú definitívne dobre a kvalitne diagnostikovaní a liečení, uplynie veľa času, veľa chodení od dverí ku dverám, veľa kilometrov cestovania krížom-krážom. Prečo by všetci pacienti, všetci tí, ktorí potrebujú zdravotnú starostlivosť a nebývajú v sídlach fakultných či iných špičkových zdravotníckych zariadení, nemali mať poskytnutú rovnako rýchle a rovnako kvalitne zdravotnú starostlivosť? Tým, ktorí si myslia, že zdravotnícke zariadenie v každom kúte Slovenska, nech je ich kvalita akákoľvek, je dobré mať, je namierené proti pacientom samotným. Na kvalitnú a rýchlu diagnostiku musí nasledovať rovnako kvalitná a rýchla terapia. My na rozdiel od opozície máme tu politickú odvahu povedať našim, ale aj vašim voličom, že nemôžeme mať na každom kroku zdravotnícke zariadenie s komplexným diagnostickým a terapeutickým zázemím, s kompletným prístrojovým a mozgovým potenciálom. Na toto nemajú ani iné rádovo bohatšie ekonomiky sveta. Ale ponúkame systém a nástroj, ktorý ponúka táto komplexná reforma, táto šestica zákonov vcelku a vyrovnáva šance všetkých pacientov, našich aj vašich voličov, aby aj tí, ktorí nebývajú v sídlach špičkových zdravotníckych zariadení, mali porovnateľnú kvalitnú rýchlu zdravotnú starostlivosť. Dnes nerozhodujú a v budúcnosti nebudú rozhodovať ani tak kilometre, ale kvalitný, dobre vybavený, erudovaný lekár blízko pri pacientovi v teréne, kvalitná sieť špecialistov, a tak následná špičková diagnostika a terapia v konkrétnom zdravotníckom zariadení. Aj o tomto je reforma, aj o tomto je tento návrh zákona. Je zlé pre pacienta, ak mu chceme vytvoriť systém, pravidlá, ak náhodou bude potrebovať zdravotné služby? Je zlé pre pacienta, ak sa vytvárajú podmienky na konkurenciu medzi lekármi, poliklinikami či nemocnicami? Je zlé, ak chceme vytvoriť pravidlá na sieť poskytovateľov zdravotnej starostlivosti, rovnosť šancí, rovnaké podmienky na poskytovanie kvalitnej diagnostiky a liečby? Som presvedčený, že pre pacienta, pre pacienta to zlé rozhodne nie je. Naše zdravotníctvo za 10 rokov dozadu prešlo mnohými pokusmi o reformu systému. Tieto pokusy spočívali hlavne v nalievaní mimoriadnych miliárd korún do systému, spočívali hlavne v oddlžovaní zariadení bez ďalších systémových zmien. Na takéto pokusy doplácali hlavne tí, ktorí sa snažili správať efektívne, tí, ktorí nedali zelenú bezbrehému zadlžovaniu, ale víťazili a profitovali z toho hlavne tí, ktorí počítali s oddlžovaním, tí, ktorí s oddlžovaním rátali a podľa toho sa aj správali. Bol som osobne v minulosti a som aj teraz proti takýmto spôsobom reformy. Bol som proti reformám, ktoré nivelizujú dobrých s tými horšími, ktoré nivelizujú zodpovedných s tými menej zodpovednými. Aj preto podporím šesticu predložených reformných zákonov, ktoré dávajú najväčšiu šancu dobrým, tým, ktorí sa neboja konkurencie, tým, ktorí dokážu svojich klientov nielen osloviť, ale ich aj kvalitne zdiagnostikovať a odliečiť. A o toto ide pacientom. Je nekorektné a nesprávne, ak sa neefektívnosť a nekvalita schováva len a len za nedostatok peňazí. Nie je tomu tak. Zdravotnícke zariadenia, všetci poskytovatelia sa musia správať inak, nemôžu zneužívať dáždnik, ktorý sa nazýva pacient a zdravie, a zakrývať ním svoju neefektivitu a mnohokrát aj svoju nekvalitu. Dnes sú zariadenia na Slovensku, ktoré svoje vnútorné reformy už robia, lebo inej cesty niet. Tie túto reformu, tak ako je navrhnutá, podporujú. A robia všetko pre to vo svojich zariadeniach, aby rovnakú kvalitu poskytli za menej peňazí. Som rád, že takýchto lekárov a takýchto zariadení na Slovensku je veľa. Ja im držím aj v mene pacientov palce. Ďakujem. (Potlesk.)